2.  ลักษณะการประกอบธุรกิจ

บริษัท เนาวรัตน์พัฒนาการ จำกัด (มหาชน)
เริ่มประกอบธุรกิจรับเหมาก่อสร้างและผลิตเสาเข็มคอนกรีตอัดแรง ตั้งแต่ปี พ.ศ.2519 ในปี
พ.ศ.2533 ผู้ถือหุ้นเดิมของบริษัทได้ขายหุ้นให้กับบริษัท พรีเมียร์เอ็นเตอร์ไพรซ์ จำกัด (มหาชน)
ในสัดส่วนร้อยละ 99.99 ซึ่งทำให้กลุ่มบริษัทพรีเมียร์เป็นผู้ถือหุ้นรายใหญ่ของบริษัท ในปี พ.ศ.2538
ได้แปรสภาพเป็นบริษัทมหาชน และเปลี่ยนชื่อจาก บริษัท เนาวรัตน์พัฒนาการ จำกัด เป็น บริษัท
เนาวรัตน์พัฒนาการ จำกัด (มหาชน) เมื่อวันที่ 17 กุมภาพันธ์ 2538
โดยเพิ่มทุนจดทะเบียนและเรียกชำระทุนเพิ่มเป็น 500 ล้านบาท
โดยการเสนอขายหุ้นเพิ่มทุนแก่ประชาชนทั่วไป
และนำเข้าจดทะเบียนในตลาดหลักทรัพย์แห่งประเทศไทยในวันที่ 31 สิงหาคม 2538
ทำให้สัดส่วนการถือหุ้นของบริษัท พรีเมียร์เอ็นเตอร์ไพรซ์ จำกัด (มหาชน) ลดลงเหลือร้อยละ 48
ตลาดหลักทรัพย์แห่งประเทศไทยรับหลักทรัพย์ของบริษัทเป็นหลักทรัพย์จดทะเบียนเมื่อวันที่ 27
กันยายน 2538

การปรับปรุงโครงสร้างหนี้

เนื่องจากภาวะเศรษฐกิจของประเทศตกต่ำอย่างรุนแรง และค่าเงินบาทลอยตัวในปี พ.ศ.2540
ส่งผลให้บริษัทมีภาระหนี้สินเพิ่มขึ้นเมื่อแปลงค่าเงินกู้ยืมที่เป็นเงินตราต่างประเทศจากเงินสกุลUSDเป็นเงินบาท
ประกอบกับอุปสงค์ในธุรกิจอสังหาริมทรัพย์ของภาคเอกชนลดลงอย่างมาก
ในขณะที่ต้นทุนก่อสร้างมีเพิ่มสูงขึ้น ส่งผลให้บริษัทขาดเงินทุนหมุนเวียน
สถาบันการเงินงดให้การสนับสนุนสินเชื่อสำหรับประมูลโครงการใหม่ เมื่อวันที่ 12 พฤศจิกายน
2542 บริษัทได้ทำข้อตกลงกับเจ้าหนี้สถาบันการเงินในการปรับโครงสร้างทุน โดยการเพิ่มทุน
การลดทุนและการแปลงหนี้เป็นทุน หลังจากนั้น ในวันที่ 24 กุมภาพันธ์ 2543
ที่ประชุมวิสามัญผู้ถือหุ้นได้มีมติอนุมัติให้บริษัทดำเนินการจดทะเบียนการเพิ่มทุนและลดทุน
บริษัทได้ดำเนินการเพิ่มทุนส่วนแรกโดยการออกหุ้นสามัญจำนวน 95 ล้านหุ้น มูลค่าหุ้นละ 10 บาท
เสนอขายให้แก่ผู้ถือหุ้นเดิมในราคาหุ้นละ 0.01 บาท
ส่วนต่างของราคาหุ้นตามมูลค่าและราคาที่จำหน่ายจำนวน 949.05 ล้านบาท
ได้ปรับปรุงกับส่วนเกินมูลค่าหุ้น บริษัทได้จดทะเบียนการเพิ่มทุนกับกระทรวงพาณิชย์เมื่อวันที่ 13
มิถุนายน 2543

เมื่อวันที่ 20 มีนาคม 2543
ศาลล้มละลายกลางได้มีคำสั่งให้ฟื้นฟูกิจการของบริษัทตามคำร้องของเจ้าหนี้สถาบันการเงิน
และได้แต่งตั้งผู้ทำแผนฟื้นฟูกิจการของบริษัท
หลังจากนั้นผู้ทำแผนได้จัดทำแผนและยื่นต่อศาลล้มละลายกลางเมื่อวันที่ 11 กันยายน 2543

เมื่อวันที่ 2 ตุลาคม 2543
ที่ประชุมเจ้าหนี้ของบริษัทได้มีมติโดยเสียงข้างมากยอมรับแผนฟื้นฟูกิจการและศาลล้มละลายกลางมีคำสั่งเห็นชอบด้วยแผนดังกล่าวเมื่อวันที่
10 ตุลาคม 2543 ซึ่งบริษัทต้องดำเนินการปรับโครงสร้างทุน การลดทุนและการเพิ่มทุน

และเมื่อวันที่ 30 พฤศจิกายน 2543
บริษัทและเจ้าหนี้สถาบันการเงินได้ลงนามในสัญญาปรับโครงสร้างหนี้
และบริษัทได้ดำเนินการตามแผนฯและชำระหนี้แก่เจ้าหนี้สถาบันการเงินมาโดยตลอด

ในปี 2547 บริษัทเริ่มประสพปัญหาด้านเงินทุนหมุนเวียนที่ใช้ในการดำเนินธุรกิจ
ทำให้ไม่สามารถชำระหนี้ให้แก่เจ้าหนี้ตามแผนฟื้นฟูกิจการงวดสุดท้ายในเดือนธันวาคม 2547
จำนวนเงิน 58.67 ล้านบาทได้ จำเป็นต้องจัดหาเงินเพิ่มเติมอีกจำนวนหนึ่ง
โดยปรับโครงสร้างทุนด้วยการเพิ่มทุนของบริษัท
เพื่อนำมาเป็นทุนดำเนินการและชำระหนี้ให้แก่เจ้าหนี้ของบริษัท
รวมถึงการไถ่ถอนหุ้นกู้แปลงสภาพก่อนกำหนด ดังนั้น ในวันที่ 17 พฤษภาคม 2548 บริษัท
ไชยปราการ จำกัด ในฐานะผู้บริหารแผนฯจึงได้ยื่นคำร้องขอแก้ไขแผนเดิม
และที่ประชุมเจ้าหนี้ได้มีมติยอมรับแผนฉบับแก้ไขเมื่อวันที่ 22 มิถุนายน 2548 และต่อมา
ศาลได้มีคำสั่งเห็นชอบด้วยแผนฉบับแก้ไขเมื่อวันที่ 5 กรกฎาคม 2548

สาระสำคัญของแผนฟื้นฟูกิจการฉบับแก้ไข

แนวทางการจัดหาเงินเพิ่มเติมตามแผนฉบับแก้ไข มีดังนี้

1.  ล้างขาดทุนสะสมของบริษัท โดยการลดทุนของบริษัทด้วยวิธีการลดมูลค่าที่ตราไว้ของหุ้น
    จากหุ้นละ 10 บาท ลงเหลือหุ้นละ 2 บาท

2.  เปลี่ยนแปลงมูลค่าที่ตราไว้ของหุ้นจากหุ้นละ 2 บาท เป็นหุ้นละ 1 บาท

3.  เพิ่มทุนเพื่อออกหุ้นใหม่เสนอขายแก่ผู้ถือหุ้นเดิมในอัตราส่วน 1 หุ้นเดิมมีสิทธิจองซื้อหุ้นใหม่ได้ 5
    หุ้น เสนอขายในราคาหุ้นละ 1 บาท โดยมีจำนวนหุ้นที่เสนอขายแก่ผู้ถือหุ้นเดิมทั้งสิ้น
    1,820,534,990 หุ้นคิดเป็นจำนวนเงินที่จะได้รับ 1,820,534,990 บาท

4.  เพิ่มทุนเพื่อออกหุ้นใหม่เสนอขายแก่นักลงทุนแบบเฉพาะเจาะจงจำนวน 300,000,000
    หุ้นเสนอขายในราคาหุ้นละ 1 บาท คิดเป็นเงินที่จะได้รับจำนวน 300,000,000 บาท

5.  ออกใบสำคัญแสดงสิทธิที่จะซื้อหุ้นสามัญของบริษัทแก่กรรมการและพนักงานเฉพาะรายของบริษัท
    จำนวน 265,000,000 หน่วย

  โดยบริษัทกำหนดว่า จะนำเงินที่ได้จากจัดหาไปใช้ดังต่อไปนี้

1.  ชำระหนี้ให้แก่เจ้าหนี้ในหนี้ที่เกิดขึ้นหลังจากวันที่ศาลล้มละลายกลางมีคำสั่งให้ฟื้นฟูกิจการ
    จำนวน 280,000,000 บาท

2.  ชำระหนี้ให้แก่เจ้าหนี้สถาบันการเงินภายใต้สัญญาปรับโครงสร้างหนี้ที่บริษัทไม่สามารถชำระให้ได้ในเดือนธันวาคม
    2547 จำนวน 59,000,000 บาท

3.  ชำระดอกเบี้ยและไถ่ถอนหุ้นกู้แปลงสภาพก่อนกำหนด จำนวน 490,000,000 บาท

4.  ชำระหนี้การค้าให้แก่เจ้าหนี้การค้าที่ค้างชำระ 300,000,000 บาท

5.  ส่วนที่เหลือใช้ในการดำเนินธุรกิจของบริษัทและชำระหนี้อื่น ๆ ตามความเหมาะสม

บริษัทได้ดำเนินการตามแนวทางการจัดหาเงินเพิ่มเติมตามแผนฟื้นฟูกิจการฉบับแก้ไข ข้อ 1-4
ครบถ้วนแล้วในเดือนกันยายน 2548 โดยหุ้นที่เสนอขายให้แก่ผู้ถือหุ้นเดิม จำหน่ายได้หมด
1,820,534,990 หุ้น และหุ้นใหม่เสนอขายให้แก่นักลงทุนแบบเฉพาะเจาะจง
ก็จำหน่ายได้หมดทั้งจำนวน 300,000,000 หุ้น เช่นกัน

การยกเลิกการฟื้นฟูกิจการ

ผู้บริหารแผนได้ยื่นคำร้องต่อศาลล้มละลายกลางว่า
การฟื้นฟูกิจการได้ดำเนินการเป็นผลสำเร็จตามแผนแล้ว ดังนั้น วันที่ 14 พฤศจิกายน พ.ศ.2548
ศาลจึงได้มีคำสั่งให้ยกเลิกการฟื้นฟูกิจการของบริษัท

  ปัจจุบันบริษัทมีทุนจดทะเบียน 3,149,691,424 บาท และมีทุนชำระแล้ว 2,484,641,988 บาท

บริษัทย่อย

1.ในปี พ.ศ.2541 บริษัทได้ลงทุนใน Meeyahta International Hotel Limited
ซึ่งเป็นบริษัทจำกัดที่จดทะเบียนในประเทศสหภาพพม่า โดยมีทุนจดทะเบียน 175 หุ้น
มูลค่าที่ตราไว้หุ้นละ Kyat 10,000 หรือเทียบเท่ากับ USD 277,505 บริษัทถือหุ้นจำนวน 92 หุ้น
หรือร้อยละ 52.57 คิดเป็นจำนวนเงินประมาณ USD 145,888 Meeyahta International
Hotel Limited ดำเนินธุรกิจพัฒนาอสังหาริมทรัพย์
โดยได้รับสิทธิการเช่าที่ดินและอาคารจากการรถไฟสหภาพพม่า มีกำหนดระยะเวลา 30 ปี
(เริ่มในปี พ.ศ.2542) เพื่อก่อสร้าง Serviced Apartment สูง 11 ชั้น จำนวน 96 ห้อง
มูลค่าโครงการรวมประมาณ 22 ล้านเหรียญสหรัฐ และปรับปรุงที่ทำการรถไฟสหภาพพม่าเดิม
เริ่มดำเนินการก่อสร้างในปี พ.ศ.2539 โดย บริษัท เนาวรัตน์พัฒนาการ จำกัด (มหาชน)
รับดำเนินการในส่วนงานก่อสร้าง Serviced Apartment
เริ่มเปิดดำเนินการบางส่วนตั้งแต่เดือนเมษายน 2544
และเปิดดำเนินการอย่างเป็นทางการในเดือนมกราคม 2545

2.ในปี พ.ศ.2543 บริษัทได้ลงทุนใน Myanmar NWR Company Limited ตั้งอยู่ที่
International Business Center, Suite No.106, 88 Pyay Road, Hlaing
Township, Yangon, Myanmar โดยบริษัทถือหุ้นร้อยละ 100
เพื่อวัตถุประสงค์ในการรองรับการขยายธุรกิจในด้านการรับเหมาก่อสร้างในประเทศสหภาพพม่า
มีทุนจดทะเบียน Kyat 1,000,000 ทุนที่เรียกชำระแล้ว Kyat 500,000 หรือประมาณ 3
ล้านบาท ปัจจุบันยังไม่เริ่มประกอบธุรกิจ
เนื่องจากภาวะเศรษฐกิจโดยรวมของประเทศสหภาพพม่ายังไม่เอื้ออำนวย แต่ก็ยังมิได้ปิดกิจการนี้ลง
ประสงค์จะพิจารณาภาวะเศรษฐกิจโดยรวมของประเทศดังกล่าวอีกระยะหนึ่ง

3.ในปี พ.ศ.2544 บริษัทได้ลงทุนใน บริษัท ยูทิลิตี้ บิสิเนส อัลลายแอนซ์ จำกัด
ดำเนินธุรกิจด้านการบริหารจัดการโรงงานบำบัดน้ำเสีย โดยลงทุนในอัตราส่วนร้อยละ 50 ต่อมา
ได้ขายเงินลงทุนบางส่วนให้แก่ผู้ลงทุนต่างประเทศ ทำให้สัดส่วนเงินลงทุนลดลงเหลือร้อยละ 33.33
แต่ในไตรมาสที่ 3 ของปี 2549 บริษัทได้ซื้อคืนเงินลงทุนจากผู้ลงทุนดังกล่าว
โดยปัจจุบันบริษัทลงทุนในอัตราส่วนร้อยละ 60 ของทุนจดทะเบียนจำนวน 40 ล้านบาท
โดยมีทุนที่เรียกชำระแล้วจำนวน 20 ล้านบาท

บริษัทร่วม

1.ในเดือนกันยายน 2549 บริษัทได้ลงทุนในบริษัท ซี.ไอ.เอ็น. เอสเตท จำกัด
เพื่อดำเนินการจัดหาที่ดินและพัฒนาเป็นคอนโดมิเนียม เพื่อขาย โดยลงทุนในอัตราส่วนร้อยละ 40 ณ
31 ธันวาคม 2549 บริษัท ซี.ไอ.เอ็น. เอสเตท จำกัด มีทุนจดทะเบียน 250 ล้านบาท
ทุนเรียกชำระแล้วจำนวน 83.75 ล้านบาท

2.บริษัท คอนคอร์ดยอช์ทอินเตอร์เนชั่นแนล จำกัด ดำเนินธุรกิจผลิตเรือยอช์ททำด้วยไฟเบอร์กลาส
และรับซ่อมเรือ
โดยได้รับการส่งเสริมการลงทุนในการผลิตเรือยอช์ททำด้วยไฟเบอร์กลาสเพื่อการส่งออก
หลังจากบริษัทลงทุนในบริษัทนี้ ได้ดำเนินการผลิตเรือยอช์ททำด้วยไฟเบอร์กลาส จำนวน 1 ลำ
และส่งออกไปจำหน่ายยังต่างประเทศ ราคา 30.71 ล้านบาท
ปัจจุบันยังไม่มีการผลิตเพิ่มเติมและแจ้งหยุดดำเนินการชั่วคราว

กิจการร่วมค้า

การดำเนินธุรกิจของบริษัท นอกจากการดำเนินงานรับเหมาก่อสร้างโดยตรงและรับเหมาช่วงแล้ว
บริษัทยังดำเนินกิจการรับเหมาก่อสร้างร่วมกับบริษัทอื่นในลักษณะกิจการร่วมค้า
เพื่อประมูลโครงการที่ต้องใช้เทคโนโลยีสูง หรือโครงการที่บริษัทไม่มีประสบการณ์การทำงานมาก่อน
การร่วมกันดังกล่าวก็เพื่อให้มีคุณสมบัติตรงตามข้อกำหนดคุณสมบัติของผู้ว่าจ้าง
หรือเพื่อใช้ประโยชน์จากเครื่องจักร อุปกรณ์
และบุคลากรของแต่ละฝ่ายเพื่อเป็นการประหยัดต้นทุนการก่อสร้างในโครงการนั้นๆ

กิจการร่วมค้าที่บริษัทดำเนินการ ได้ปฏิบัติตามเกณฑ์ ดังนี้คือ
นำผลการดำเนินงานของกิจการร่วมค้าที่บริษัทมีส่วนแบ่งกำไรน้อยกว่าร้อยละ 20
จะบันทึกไว้ตามราคาทุน สำหรับกิจการร่วมค้าที่บริษัทมีส่วนแบ่งกำไรร้อยละ 20
ขึ้นไปบันทึกโดยวิธีส่วนได้เสีย

ปัจจุบัน บริษัท เนาวรัตน์พัฒนาการ จำกัด (มหาชน)
มีโครงการก่อสร้างในลักษณะกิจการร่วมค้าดังนี้

กิจการร่วมค้าที่ส่งมอบงานก่อสร้างแล้วและยังมีรายการเคลื่อนไหวในปัจจุบัน ได้แก่ รายการเงินกู้ยืม เงินให้กู้ยืม เป็นต้น

+---+-----------------------------------------------+--------------------+
|   | ชื่อกิจการร่วมค้า                                  |  ส่วนแบ่งกำไรร้อยละ   |
+---+-----------------------------------------------+--------------------+
| - | บริษัท เวียนีนี่ ลาวอรี่ เอส.พี.เอ., เวียนีนี่ไทย          | 99                 |
|   | คอนสตรัคชั่น                                     |                    |
|   |                                               |                    |
|   | แอนด์ ดีเวลล้อปเม้นท์ จำกัด ร่วมค้า เนาวรัตน์พัฒนาการ    |                    |
|   | จำกัด (มหาชน)                                  |                    |
+---+-----------------------------------------------+--------------------+
| - | กิจการร่วมค้า บริษัทเวียนีนี่ ลาวอรี่ เอส.พี.เอ บริษัท      | 99                 |
|   | เนาวรัตน์พัฒนาการ จำกัด (มหาชน) บริษัท เวียนีนี่ไทย     |                    |
|   | คอนสตรัคชั่น แอนด์ ดีเวลล้อปเม้นท์ จำกัด               |                    |
+---+-----------------------------------------------+--------------------+
| - | บริษัท เวียนีนี่ ลาวอรี่ เอส.พี.เอ., เวียนีนี่ไทย          | 51                 |
|   | คอนสตรัคชั่น แอนด์ ดีเวลล้อปเม้นท์ จำกัด ร่วมค้า         |                    |
|   | เนาวรัตน์พัฒนาการ จำกัด (มหาชน) (โครงการ 2 อี)     |                    |
+---+-----------------------------------------------+--------------------+
| - | กิจการร่วมค้า บริษัท อินเตอร์เนชั่นเนล ควอลิตี้ แอสชัวรันซ์  | 82                 |
|   | แลบบอราตอรี่ จำกัด และ บริษัท เนาวรัตน์พัฒนาการ จำกัด  |                    |
|   | (มหาชน)                                       |                    |
+---+-----------------------------------------------+--------------------+
| - | กิจการร่วมค้า เวียนินี่ ลาวอรี่ เอส.พี.เอ., ดรากาโดส อี  | 19                 |
|   | กอนส์ตรุสซิออเนส เอส.เอ. และ บริษัท เนาวรัตน์พัฒนาการ |                    |
|   | จำกัด (มหาชน)                                  |                    |
+---+-----------------------------------------------+--------------------+
| - | NWR, ITD, CNT & AS Joint Venture              | 25                 |
+---+-----------------------------------------------+--------------------+

กิจการร่วมค้าที่มีการดำเนินงานในปัจจุบัน

1.  เนาวรัตน์ เอ.เอส.แอสโซซิเอท ร่วมค้า โดยบริษัทมีส่วนแบ่งกำไรร้อยละ 70
    ดำเนินงานก่อสร้างอุโมงค์ส่งน้ำจากถนนวงแหวนตากสิน-เพชรเกษม ถึงถนนพระรามที่ 2
    ของการประปานครหลวง มูลค่าโครงการ 661,000,000 บาท ระยะเวลาก่อสร้าง กันยายน
    2547 ถึง มกราคม 2550 ณ วันที่ 31 ธันวาคม 2549 ส่งมอบงานแล้วร้อยละ 91

2.  กิจการร่วมค้า ระหว่างบริษัท เนาวรัตน์พัฒนาการ จำกัด (มหาชน) และบริษัท แซมคอน
    จำกัด โดยบริษัทมีส่วนแบ่งกำไรร้อยละ 51 ดำเนินการโครงการก่อสร้างสถานีขนถ่ายมูลฝอย
    (ระบบใหม่) ของกรุงเทพมหานคร มูลค่าโครงการ 618,800,000 บาท ระยะเวลาก่อสร้าง
    กรกฎาคม 2548 ถึง กรกฎาคม 2550 ณ วันที่ 31 ธันวาคม 2549 ส่งมอบงานแล้วร้อยละ
    35

3.  กิจการร่วมค้า โอบายาชิ คอปอร์เรชั่น (สาขากรุงเทพฯ) และบริษัท เนาวรัตน์พัฒนาการ
    จำกัด (มหาชน) โดยบริษัทมีส่วนแบ่งกำไรในกิจการร่วมค้าร้อยละ 30
    ดำเนินการโครงการก่อสร้างสายส่งไฟฟ้าใต้ดินขนาด 230 กิโลวัตต์ ของการไฟฟ้านครหลวง
    ร่วมกับ โซจิสึ คอร์ปอเรชั่น และ เอ็กซิม คอร์ปอเรชั่น ในชื่อว่า NEON CONSORTIUM
    มูลค่าโครงการรวม 2 สกุลเงิน เป็นเงิน 4,511,120,774 เยน และ 1,296,814,292
    บาท ระยะเวลาก่อสร้าง พฤษภาคม 2548 ถึง เมษายน 2552 ณ วันที่ 31 ธันวาคม 2549
    ส่งมอบงานแล้วร้อยละ 56

4.  กิจการร่วมค้า เอ.เอส. และเนาวรัตน์ โดยบริษัทมีส่วนแบ่งกำไรร้อยละ 50
    ดำเนินงานก่อสร้างโครงการบ้านเอื้ออาทรของการเคหะแห่งชาติ มูลค่าโครงการรวมประมาณ
    1,200 ล้านบาท ณ วันที่ 31 ธันวาคม 2549 ส่งมอบงานแล้วร้อยละ 1

5.  กิจการร่วมค้า เนาวรัตน์ – สเตรกา โดยบริษัทมีส่วนแบ่งกำไรร้อยละ 80
    ดำเนินงานก่อสร้างโครงการท่อร้อยสายไฟใต้ดินของการไฟฟ้านครหลวง มูลค่าโครงการ 83
    ล้านบาท ณ วันที่ 31 ธันวาคม 2549 ยังไม่มีการส่งมอบงาน

6.  ITD-NAWARAT (L.L.C.)โดยบริษัทมีส่วนแบ่งกำไรร้อยละ 40
    ดำเนินงานก่อสร้างโครงการคอนโดมิเนียมและรีสอร์ทที่เมืองดูใบ
    ประเทศสหรัฐอาหรับเอมิเรตส์ มูลค่าโครงการประมาณ 1,000 ล้านบาท ณ วันที่ 31
    ธันวาคม 2549 ส่งมอบงานแล้วร้อยละ 50